Марко Ганчев
Причините за войните

chitanka.info

Разбира се, красивата Елена

е вярвала, че не един герой

и не Елада — цялата вселена

за хубостта й ще се втурне в бой.

По-трудно ми е днес да проумея

Ахматова — съвременна жена,

която вярвала, че зарад нея

започнала студената война.

Превърнали духа в изящно тяло

или пък тялото — в изящен дух,

жени велики, в другото изцяло

безпомощен е женският ви нюх.

Природата трогателна услуга

чрез вас извършва на света невеж:

причината за битките е друга.

Но тя не заслужава да умреш…

Август 1989

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.